[{"text_idx": "#000000", "text": "Xabier Amuriza Etxepareren bertsio-itzulpen bat aurkeztera etorriko da Oihanederrera: Etxepare, jalgi hadi batura. Izan ere, Bernart Etxepareren \u201cLinguae Vasconum Primitiae\u201d euskara batura ekarri, eta egungo errima eta neurrietara moldatu du idazleak."}, {"text_idx": "#000001", "text": "Liburua aurkezteko berbetan, bertsotan eta kantuan ere arituko zaigu Xabier."}, {"text_idx": "#000002", "text": "Hona aurrerapen bat, bere hitzekin emana: \u00abEtxepare gure lehen idazlea da. Lehenengoa bat da beti, eta betiko. Eta lehenengoa izatearen kontzientzia argia, garailea, euforikoa erakusten du. \u2018Ez francesa ez berceric, oray ezta erideyten Heuscararen pareric\u2019\u00bb."}, {"text_idx": "#000003", "text": "\u00abZergatik bertsio-itzulpena, eta ez itzulpen soila? Etxepareren bertso-teknika (errima, batez ere) ahula da gaurko ikuspegitik. Eta bariazio gutxikoa. Horregatik pentsatu nuen itzulpen soila baino interesgarriago litzatekeela bertsio-itzulpen bat. Errima bariatzen eta neurria zehazten hasiz gero, ordea, nola eutsi diskurtsoari bere hartan? Nire ahalegin nagusia izan da emaitza izan zedila Etxepare, eta ez ni. Hots, bertsio-itzulpenak ukan zezala haren eduki eta aire osoa. Aitortu behar dut, lortu dudan neurrian (baietz uste dut), ahalegina gozamen handia izan dela\u00bb."}, {"text_idx": "#000011", "text": "Frai Zacarias Martinez kalea, 2,"}]